**Frol IL orientering**

**Årsmelding 1972**

Orienteringsutvalget har bestått av:

 Bjørn Bye, oppmann

 Asbjørn Tingstad

 Torgeir Nygård

 Fritjof Sandstad

 Ingrid Venås

 Vidar Venås

 Varamenn:

Johan Skjerve og Randi Venås

Møter i utvalget: 7 stykker + 4 ekstra før TM

Johan Skjerve har møtt jamt som varamann. Fritjof, Ingrid og Johan har vært «småoppmenn» med områder henholdsvis Hegle, Halsan, Okkenhaug og Mule. Ordningen har avlastet oppmannen mye.

**REPRESENTASJON**

Asbjørn Tingstad, Håkon Sørheim og oppmannen møtte som utsendinger på Kretstinget. Liv Venås var der for å ta imot o-kretsen sin rankingpokal for jenter 1971. Dessuten fikk Liv, Ingrid og Randi Venås diplomer for sin KM-stafett 1971. Ingrid også for sitt individuelle KM-gull. Det vanket også diplomer til bronsevinnerne i junior og senior herrer.

**KARTSITUASJONEN**

Storlivola 5,5 km2 trykt i april/mai. Nye synfaringsområder fordelt, og arbeidet er i gang uten at vi har kommet så veldig langt. Gateorienteringskart ved Leira under arbeid.

**INSTRUKSJON OG TRENING**

Treningsstart på Mule skole 14.januar. Kvar fredag utover vinteren. O-tekniske øvelser lagt inn i intervall-pausene.

Lysbildeseriene til O-kretsen er lånt og kjørt, noe på Mule og noe på Okkenhaug. Løypeleggerserien ble vist på egen løypeleggerkveld. Lite snø i låglandet, og de første postene ble satt ut 16.mars i Borgsåsen.

Lags- og tur-o-instruksjon har vært utført av fleire av løperne. Annar Berg og Bjørn Bye hadde kartvandring med instruksjon ved korpssamlinga til Røde Kors. Bjørn Bye har vært instruktør ved kurs for K-linja ved Lev. Lærerskole og under Verdals-leiren. O-Troll-instruksjon er utført, og vi nevner også Andreas Eldnes for hans gode instruksjon i sin skoleklasse.

For øvrig er trening for sesongen 1973 starta 3.november med fellestrening kvar fredag på Mule skole. Kondisjons- og styrketrening med innslag av skigang på barmark. Inndeling i D- og H-gruppe. Ikke o-teknisk før jul.

**LEIRER OG SAMLINGER**

En del av løperne deltok i O-kretsen sin vårsamling for unge løpere i Borgsåsen. Lagssamling hadde vi på Skallstuggu 10.mai. På spesialkurset i orientering på Verdals-leiren var disse fra Frol med: Sveinung Røstad, Trond Sørheim, Odd Erling Jacobsen, Rune og Liv Venås, Inger-Anne Kløvjan og Elling Munkeby.

**EGNE ARRANGEMENT**

5 terminfesta treningsløp + 3, o-stafett, klubbmesterskap, O-Troll for 4 skoler, O-Trampen, 1.runde i lag-cupen: Ronglan mot VOK, kvartfinale i lag-cupen Freidig mot Namsos. Trøndersk Mesterskap med innlagt landsdelsmatch.

Treningsløpa har vi tatt på omgang. Stort sett arrangert som vanlig, men i ett var postsjekktrening innlagt. Ei utvikling mot momentløp er ventende.

O-Troll for Mule, Okkenhaug, Halsan og Levanger. Nesheim var også med og gikk rundt løypene i Borgsåsen. Okkenhaug 5. og 6.klasse og Levanger 5.klasse hadde 100% start. Halsan hadde også fin startprosent, Mule meget svak. Kompasset som skulle trekkes blant elevene i den klassen som hadde størst fullføringsprosent, gikk til Trond Sørheim, Okkenhaug 6.klasse. Samme herremann vant også kretsfinalen og fikk tur til Porsgrunn på landsfinale. Bjørg Skjerve, Mule skole 5.klasse, var bare 17 sek. fra å få samme tur.

**O-TRAMPEN**

O-Trampen åpnet fra Skallstuggu 11.mai. Det var drygen med snø i nordhallingan, og en del optimister trosset realistiske føremeldinger og gikk støvlene fulle i Kløvjanbustad-dalen. En god del nye trampere vart det i år også, men den helt store massen har ikke startet ennå. Vi regner med ca. 180 deltagere.

**O-STAFETTEN**

Startet fra Skallstuggu, og med åpent terreng som det da vart under starten og avslutningen av løypene, var det fine publikumsstrekk. Dette var ganske avslørende for løperne, og det førte til en god del dramatikk. F.eks. Henrik Sandstad på lederlaget Mix Trio, som fikk noen sekunder på Inger Anne Kløvjan ved siste veksling, satset hele prestisjen på å holde ledelsa på 1.post som låg fritt og synlig til borte i Storlivola. Han lyktes da også med det, men må ha brukt hele sitt maksimale oksygenopptak til «stortåmuskelen». I alle fall må det ha blitt lite oksygen til o-messige vitale deler av hjernen. Han virra rundt i åpent lende og lommekjent terreng en par-tre timer før han avsluttet med en ca. 10 m lang rasende innspurt. Det var også mange andre fine innsatser å observere. 11 lag startet.

**KLUBBMESTERSKAPET**

Gikk i Borgsåsen som på nytt viste hardnakket vilje til å holde på hemmelighetene sine. Klubbmestre ble:

D-12 Bjørg Skjerve

D 13-14 Marna Haugen

D 15- Liv Venås

D-koffert Ingrid Venås

D 43- Bergljot Venås

Når Ingrid fikk starte i «koffert» henger det sammen med at hun har hatt sykdomsfravær denne sesongen, og således kvalifisert seg nedover til «koffert».

H-12 Jan Inge Jacobsen

H 13-16 Sveinung Røstad

H 17- Vidar Venås

H 35- Håkon Sørheim

H koffert Paul Troseth jr.

Bjørn Olav Nygård tok i år endelig BJELLA til odel og eie. BJELLA går til den deltager i lang løype som trenger den best. Ved bedømmelsen tas hensyn til tidligere praksis. Utdelingen kan ikke ankes.

**CUP**

Nytt i år var lagcupen eller Vesta Hygea-cupen. Vi meldte oss på selv, og da måtte vi også ta arrangementet. Ronglan – VOK hadde oppgjør i 1.runde i Storlivola. VOK gikk videre. Kvartfinalen Freidig – Namsos gikk i Borgsåsen. Freidig fortsatte.

**T.M.**

Trøndersk Mesterskap med innlagt Landsdelsmatch Trøndelag/Jämtland-Härjedalen. Noen tall: 440 påmeldte, 45 funksjonærer, 11 forskjellige løyper, 50 poster, og 2 bruer ble bygd over Åselva p.g.a. flom etter regnvær. Samleplass var Storlivollen, parkering langs fjellvegen. Annar Berg var løpsleder, Bjørn Bye løypelegger, og Jarle Kregnes, Nessegutten, kontrollør.

Annar gjorde fin jobb, og arrangementet fikk bra «presse». En god kontrollør har også mye å si, ikke minst for «arrangørnervene», og vi takker Jarle Kregnes for godt arbeid. For øvrig takk til alle som var med, ikke minst til løpslederen som for tiden nærmest er «foreløpig permittert O-utvalgsmedlem».

Trønderske mestre ble Stig Berge, NTHI, Jon Fredriksen, Byåsen, Katharina Mo Berge, Freidig og Eva Dyrhaug, Namsos.

**SØKNADER OM LØP NESTE SESONG**

Vi har meldt på 3 nær-o-løp og har tenkt å la dem gå i rask rekkefølge som en karusell, og slik at tida sammenlagt teller. Vi har meldt oss på som interessert arrangør av O-Troll landsfinale neste år. Vi vet ikke om vi får arrangementet. Så blir det selvfølgelig en rekke treningsløp.

**DELTAKING I KONKURRANSELØP**

I alt 375 starter medreknet nasjonale- og kretsløp, Nær-o-løp, klubbmesterskap, stafetter, Hovedløp, O-Troll krets- og landsfinale.

Flest starter har Olav Martin Indgaard 21, Fritjof Sandstad 20, Trond Sørheim 19, Rune og Liv Venås 18, Sveinung Røstad og Håkon Sørheim 17, Jens Bernt Aune, Bernt Følstad, Bjørn Bye, Vidar Venås og Inger Anne Kløvjan med 16.

Det er levert mange gode innsatser. Tar med de her som har klasseseire i åpne løp: Marna Haugen 2, Liv Venås 3, Inger Anne Kløvjan 2, Sveinung Røstad 1, Bjørn Bye 8, Liv Marit Jacobsen 1C, Petter Haugan 1C.

KM individuelt gikk i Skorovass, og frolingan gjorde det skarpt i de yngre klassene. Av 8 utdelte medaljer (merker) i klassene H og D 13-14 og 15-16 gikk 6 til løpere fra Frol. I tillegg gull i D 17-18. Dessuten var Liv opptatt med «bryllupsreise» denne helga.

Medaljevinnere:

D 17-18 Gull Inger Anne Kløvjan

D 13-14 Gull Marna Haugen

H 13-14 Gull Sveinung Røstad

 Sølv Olav Martin Indgaard

 Bronse Trond Sørheim

 (4. Bernt Følstad)

 (6. Jens Bernt Aune)

H 15-16 Sølv Rune Venås

 Bronse Fritjof Sandstad

Hovedløpet for yngre

Av kretsen sin kvote på 10 løpere vart det uttatt 6 frolinger: Sveinung Røstad, Olav Martin Indgaard, Rune Venås, Fritjof Sandstad, Marna Haugen og Liv Venås. Løpet gikk i Lørenskog-Høland med O-52 som arrangør. Togreise med overnatting på ei skole i Lillestrøm. Den store klaffen uteble, men alle kom rundt, dog uten å havne på premieplass. Det var åpent, til dels lettløpt terreng, og rutinen er ikke god nok til å utnytte dette til stor fart. Dette var forresten noe som gjaldt for nesten alle løperne fra nord for Dovre. Og i klasser sammensatt av de 100 beste fra hele landet, raser en lett nedover lista et stykke.

TM

Liv tok 2.plass, Terje Kanstad tok 2.plass i C-klassen, Olav Martin og Sveinung nr. 3 og 4 i H 13-14.

Utenlands

Olav Martin Indgaard og Jens Bernt Aune er våre første løpere i «austerveg». Og det var ikke noe filleløp de ga seg i kast med, 7,4 km gutteløype i «Storsjølunken» i Østersund.

Lag-cupen

(Se også under arrangement) To og to lag satt opp mot hverandre. 2, 4 og 6-km løyper. 2 fra hvert lag telte og ga plass-sifferpoeng. Vi slo ut Stj.Blink i 1.runde, men måtte gi tapt for Namsos i 2.runde.

Rankingpokalene

Som O-kretsen setter opp i jente- og gutteklassene gikk begge til frolinger. Olav Martin Indgaard og Liv Venås ordnet den skiva. Gratulerer! Sveinung Røstad og Marna Haugen var begge nr. 3 på lista.

Stafetter

KM. 2 seniorlag (D og H) og 5 guttelag deltok. KM-titler bare i senior og junior. Beste plassering til H-12-laget, som ble nr.2 etter Trollelg (STOK). Med på laget: Petter Haugan, Jan Inge Jacobsen og Ketil Sørheim.

I Freidig-stafetten var også mange lag med. Her var D-begynnerlaget på 1.plass lenge. Fikk sine pokaler til og med. Men så var det et feilklipp som førte til disking.

Byåsen i.l. hadde også stafett, her startet 3 lag fra oss. Stafettene er artige. Den rette lagoppstilling synes imidlertid å være en umulighet.

**KOMMENTAR**

Antall starter auker. I de yngre klassene er det bra mange løpere, og der er også de beste resultatene oppnådd. Størst framgang i løpet av sesongen har Inger Anne Kløvjan og Sveinung Røstad. Som begge to var noe «grønn» fra våren, men vokste seg store og farlige utover sesongen. Våre vanlige «ess» blir også fastere i fisken etter kvart, og alle har enda utviklingsmuligheter.

Vi har også løpere som ikke er med nok til å få inn storformen på noe tidspunkt. Det er selvfølgelig greit nok det, og det kan være mye artig lell. Men vi er stygt redd for at mismotet henger i horisonten, og vi synes idretten må være med å dele skylda om noen føler seg fristet til å hoppe av som taper. Det første skrittet til bedring, kan være å følge grunntreninga for neste sesong, som allerede er i gang.

Foreldregenerasjonen er med, men på-klabbinga der går for langsomt. Kom igjen! De som greier 14-15poengs-postene i O-Trampen vil ikke han noen problemer med løypene for C-klasser i vanlige løp.

For O-avdelingen

Bjørn Bye, oppmann